Mɔnsɔɔlaa se mankalɩ tɔm tʋnɛ %% kʋnʋŋ taa
-
Yesu tɔmkpɛlɩkɩyaa pɩzɩɣ nɛ pakatɩ sɩm (1-4a)
-
Fezuu kiɖeɖeu tʋmɩyɛ (4b-16)
-
Tɔmkpɛlɩkɩyaa laŋwɛɛkɩyɛ kaɣ pɩsʋʋ taa leleŋ (17-24)
-
Yesu wabɩ ɛjaɖɛ (25-33)
16 “Meheyi-mɩ tɔm ndʋ se pɩsa nɛ pitaatuuli-mɩ.
2 Ɛyaa kaɣ-mɩ ɖɔɔnʋʋ Sinaagɔɔgɩ taa. Toovenim taa lɛ, ñɩɣyʋʋ kɔŋ nɛ nɔɔyʋ kʋʋ-mɩ lɛ, ɛkaɣ maɣzʋʋ se tʋmɩyɛ kiɖeɖee naɖɩyɛ ɛlabɩ Ɛsɔ.
3 Ɛlɛ pakaɣ labʋ mbʋ, mbʋ pʋyɔɔ yɔ patɩpɩzɩ nɛ patɩlɩ Caa nɛ patɩtɩlɩ-m ɖɔɖɔ.
4 Paa mbʋ yɔ, meheyi-mɩ tɔm tʋnɛ se pɩsa nɛ ñɩɣyʋʋ talɩɣ se tɩla lɛ, ɩtɔzɩ se maaheyi-mɩ tʋ.
“Mantaaheyi-mɩ tʋ kajalaɣ ɖeɖe, mbʋ pʋyɔɔ yɔ maawɛ mɩ-cɔlɔ.
5 Ɛlɛ lɛɛlɛɛyɔ lɛ, mowoki Weyi etiyi-m yɔ ɛ-cɔlɔ; ɛlɛ mɩ-taa nɔɔyʋ ɛɛpɔzʋʋ-m se: ‘Le ŋwoki?’
6 Ɛlɛ ɛzɩma meheyi-mɩ tɔm ndʋ yɔ pʋyɔɔ lɛ, laŋwɛɛkɩyɛ su mɩ-laŋa taa.
7 Paa mbʋ yɔ meheyiɣ-mɩ toovenim, mɛnɖɛʋ yɔ, mɩ pɩwazɩɣ. Mbʋ pʋyɔɔ yɔ ye mantɩɖɛɛ yɔ, sɩnɩyʋ ɛɛkaɣ kɔm mɩ-cɔlɔ; ɛlɛ ye mɛnɖɛwa yɔ, mankaɣ-ɩ mɩ tiyinuu.
8 Nɛ ɛlɛ kɔŋ lɛ, ɛkaɣ wɩlʋʋ ɛjaɖɛ kpayɩ kpayɩ mbʋ kɩwɛɛkɩm, siɣsiɣ wɛtʋ nɛ tɔm hʋʋ pɛkɛnaa yɔ:
9 kajalaɣ lɛ, ɛkaɣ wɩlʋʋ mbʋ kɩwɛɛkɩm kɛnaa yɔ, mbʋ pʋyɔɔ yɔ pɛfɛyɩnɩ tisuu mɔ-yɔɔ;
10 pʋwayɩ lɛ, ɛkaɣ wɩlʋʋ mbʋ siɣsiɣ wɛtʋ kɛnaa yɔ, mbʋ pʋyɔɔ yɔ mowoki Caa cɔlɔ nɛ ɩɩkaɣ-m tasʋʋ naʋ;
11 kɛdɛzaɣ lɛ, ɛkaɣ wɩlʋʋ mbʋ tɔm hʋʋ kɛnaa yɔ, mbʋ pʋyɔɔ yɔ pahʋnɩ ɛjaɖɛ ɖɩnɛ ɖɩ-ñʋʋdʋ tɔm.
12 “Mantasɩ wɛnʋʋ tɔm sakɩyɛ se meheyiɣ-mɩ, ɛlɛ ɩɩpɩzɩɣ nɛ ɩɖɔkɩ-tʋ lɛɛlɛɛyɔ.
13 Ɛlɛ, alɩwaatʋ ndʋ ɛlɛ kɔŋ yɔ, toovenim fezuu, ɛkaɣ-mɩ ɖiyuu toovenim tɩŋa taa, mbʋ pʋyɔɔ yɔ pɩtɩkɛ ɛ-maɣmaɣ ɛ-tɔm ɛkaɣ yɔɔdʋʋ, ɛlɛ tɔm ndʋ ɛnɩɣ yɔ ndʋ ɛkaɣ yɔɔdʋʋ, nɛ ɛkaɣ-mɩ heyuu mbʋ pɩkaɣ labʋ yɔ.
14 Ɛkaɣ-m sam, mbʋ pʋyɔɔ yɔ tɔm ndʋ ɛkaɣ mʋʋ mɔn-cɔlɔ yɔ, ndʋ ɛkaɣ-mɩ heyuu.
15 Mbʋ payɩ Caa wɛna yɔ, matɩnɩ-pʋ. Pʋyɔɔ mɔyɔɔdaa se tɔm ndʋ ɛmʋʋ mɔn-cɔlɔ yɔ, ndʋ eheyiɣ-mɩ.
16 Pɩkazɩ pazɩ ɩɩkaɣ-m tasʋʋ naʋ, nɛ ɖɔɖɔ lɛ, pɩkazɩ pazɩ ɩkaɣ-m naʋ.”
17 Peeɖe ɛ-tɔmkpɛlɩkɩyaa taa nabɛyɛ pɔzɩ ɖama se: “Ɛyɔɔdʋʋ se: ‘Pɩkazɩ pazɩ ɩɩkaɣ-m naʋ, nɛ ɖɔɖɔ lɛ, pɩkazɩ pazɩ ɩkaɣ-m naʋ,’ nɛ ɛyɔɔdʋʋ ɖɔɖɔ se: ‘mbʋ pʋyɔɔ yɔ mowoki Caa cɔlɔ’ yɔ, pʋ-tɔbʋʋ lɛ suwe?”
18 Nɛ pɛwɛɛ nɛ pɔtɔŋ se: “Ɛyɔɔdʋʋ se: ‘Pɩkazɩ pazɩ’ yɔ, pʋ-tɔbʋʋ lɛ suwe? Ðɩɩsɩŋ mbʋ pɩ-tɔm ɛyɔɔdʋʋ yɔ.”
19 Yesu kaanawa se pañɩnaɣ se pɔpɔzɩ-ɩ tɔm, peeɖe eheyi-wɛ se: “Ɩwɛɛ nɛ ɩpɔzʋʋ ɖama tɔm mbʋ pʋyɔɔ yɔ mɔyɔɔdaa se: ‘Pɩkazɩ pazɩ ɩɩkaɣ-m naʋ, nɛ ɖɔɖɔ lɛ, pɩkazɩ pazɩ ɩkaɣ-m naʋ’ yaa we?
20 Toovenim taa, toovenim taa, meheyiɣ-mɩ se, ɩkaɣ wiu nɛ ipeendiɣ, ɛlɛ ɛjaɖɛ kaɣ wɛʋ laŋhʋlʋmɩyɛ taa; ɩkaɣ wɛʋ laŋwɛɛkɩyɛ taa, ɛlɛ mɩ-laŋwɛɛkɩyɛ kaɣ pɩsʋʋ taa leleŋ.
21 Halʋ kaalʋlʋʋ lɛ, ɛwɛɣ siziŋ taa mbʋ pʋyɔɔ yɔ ɛ-ñɩɣyʋʋ talaa, ɛlɛ alɩwaatʋ ndʋ ɛlʋlʋʋ pɩɣa yɔ, ɛɛtasɩɣ tɔzʋʋ kʋñɔŋ ŋgʋ ɛlaba yɔ kɩ-yɔɔ, mbʋ pʋyɔɔ yɔ ɛ-taa lakɩ leleŋ se ɛlʋlɩ ɛyʋ ɛjaɖɛ yɔɔ.
22 Pʋyɔɔ lɛ mɩ ɖɔɖɔ, lɛɛlɛɛyɔ ɩwɛ laŋwɛɛkɩyɛ taa; ɛlɛ mankaɣ-mɩ tasʋʋ naʋ, nɛ ɩkaɣ wɛʋ laŋhʋlʋmɩyɛ taa, nɛ nɔɔyʋ ɛɛkaɣ mʋʋ mɩ-taa leleŋ.
23 Kɩyakʋ ŋgʋ ki-wiye lɛ, ɩɩkaɣ-m pɔzʋʋ tɔm natʋyʋ. Toovenim taa, toovenim taa, meheyiɣ-mɩ se, ye ɩpɔzɩ nabʋyʋ Caa yɔ, ɛkaɣ-mɩ pʋ cɛlʋʋ ma-hɩɖɛ taa.
24 Halɩ nɛ sɔnɔ ɩtɩpɔzɩ paa pʋyʋ kʋɖʋm ma-hɩɖɛ taa. Ɩpɔzɩ nɛ ɩkaɣ mʋʋ, se pɩsa nɛ mɩ-taa leleŋ wɛɛ pilim.
25 “Meheyi-mɩ tɔm tʋnɛ aduwa taa. Ñɩɣyʋʋ kɔŋ nɛ maakaɣ-mɩ tasʋʋ yɔɔdɩnʋʋ aduwa taa, ɛlɛ mankaɣ-mɩ heyuu Caa yɔɔ tɔm kpayɩ kpayɩ.
26 Kɩyakʋ ŋgʋ ki-wiye lɛ, ɩkaɣ pɔzʋʋ Caa ma-hɩɖɛ taa; mɔyɔɔdʋʋ tɔm tʋnɛ yɔ, pɩtɩwɩlɩ se mankaɣ pɔzʋʋ mi-lone taa.
27 Mbʋ pʋyɔɔ yɔ Caa maɣmaɣ sɔɔlɩ-mɩ, mbʋ pʋyɔɔ yɔ ɩsɔɔlɩ-m nɛ itisi se mɔnkɔm ɛzɩ Ɛsɔ lone taa caɣyʋ yɔ.
28 Mɔnkɔm ɛjaɖɛ yɔɔ ɛzɩ Caa lone taa caɣyʋ yɔ. Lɛɛlɛɛyɔ lɛ, mankʋyʋʋ ɛjaɖɛ yɔɔ nɛ mowoki Caa cɔlɔ.”
29 Ɛ-tɔmkpɛlɩkɩyaa heyi-i se: “Na! Lɛɛlɛɛyɔ lɛ ŋyɔɔdʋʋ kpayɩ kpayɩ nɛ ŋŋyɔɔdʋʋ aduwa taa.
30 Lɛɛlɛɛyɔ lɛ, ɖɩnawa se ŋsɩm pɩtɩŋa payɩ nɛ pɩtɩcɛyɩ se nɔɔyʋ ɛpɔzɩ-ŋ natʋyʋ. Pʋyɔɔ lɛ, ɖitisiɣ se ŋlɩnɩ Ɛsɔ cɔlɔ.”
31 Yesu kitini-wɛ se: “Lɛɛlɛɛyɔ lɛ, itisiɣ?
32 Ɩna! Ñɩɣyʋʋ kɔŋ, toovenim taa kɩtalaa, ŋgʋ kɩ-yɔɔ ɩmɩzɩɣ ɖama nɛ mɩ-taa paa weyi pɩsɩ ɛ-tɛ nɛ iyele men-ɖeke yɔ. Ɛlɛ pɩtɩkɛ men-ɖeke mɛwɛna, mbʋ pʋyɔɔ yɔ Caa wɛ mɔn-cɔlɔ.
33 Meheyi-mɩ tɔm tʋnɛ se pɩsa nɛ pɩtɩŋnɩ mɔ-yɔɔ lɛ, ɩwɛɛnɩ laŋhɛzɩyɛ. Ɩkaɣ tɔɔʋ kʋñɔmɩŋ ɛjaɖɛ yɔɔ, ɛlɛ ɩɖɔkɩ kpam! Mawabɩ ɛjaɖɛ.”
Tayɩ
KRƖSTƲ MBA GRƐƐKƖ MASƖ. ƐJAƉƐ KƖFAƉƐ TƆM ƉƐZƲƲ
Yohanɛɛsɩ 16
Kabɩyɛ
Kalɩ Bibl intɛrnɛɛtɩ yɔɔ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg